**Social- og sundhedsassistent søges til fast stilling i Korterevarende tilbud – Langagerparken i Skjern**

Vi søger en engageret og fagligt dygtig social- og sundhedsassistent til fast stilling på 34 timer til Korterevarende tilbud – Langagerparken i Skjern.

Tiltrædelse hurtigst muligt eller 1. oktober 2024. Der må forventes varierende arbejdstider dag, aften og weekend (aktuelt hver 3. weekend).

Langagerparken er et socialfagligt tilbud til voksne med udviklingshæmning. Det består af støtte til borgere, der bor i boliger med visitationsret i Langagerparken i Skjern samt støtte til borgere, der bor i egen bolig i Skjern-området.

Om målgruppen:

* Borgere med udviklingshæmning indenfor det specialiserede voksenområde
* Kendetegnet ved betydelig nedsat psykisk funktionsevne og omfattende støttebehov til daglige funktioner, herunder medicinhåndtering, og der kan være borgere med plejebehov
* De kognitive funktionsnedsættelse kan blandt andet have baggrund i generelle funktionsnedsættelser med psykiatriske overbygninger, Downs syndrom, autisme, senhjerneskade og misbrug

**Korterevarende tilbud**

Korterevarende tilbud er et social- og sundhedsfagligt område under Handicap & Psykiatri i Ringkøbing-Skjern Kommune.

Korterevarende tilbud er forankret i en overordnet kommunal kontekst i en politisk styret organisering, hvor følgende gælder for og forventes af alle ansatte:

* Mission: Vi er her for borgerne
* Værdier: Vi er ordentlige, Vi er nysgerrige, Vi handler
* Kerneopgave: Vi lykkes, når borgerne anvender deres ressourcer, tager størst muligt ejerskab og tager ansvar i eget liv

Inden for Korterevarende tilbud arbejder vi med en recovery orienteret rehabiliterende tilgang med udgangspunkt i borgerens mål og ønsker for fremtiden, samt den socialfaglige metode KRAP.

**De sundhedsfaglige opgaver**

Du skal som social- og sundhedsassistent arbejde ud fra en omsorgs- og sundhedsfremmende tilgang og bidrage til, at borgerne oplever sammenhæng og kontinuitet. Vi forventer, at du:

* Har autorisation, varetager helhedspleje og grundlæggende sygeplejeopgaver og oplæres til specifikke sygeplejeopgaver
* Tager udgangspunkt i en individuel og helhedsorienteret omsorg og pleje på baggrund af borgerens værdier og behov
* Vurderer behovet for at, udfører selvstændigt og tilrettelægger sammensatte omsorgs- og aktiverende opgaver
* Arbejde kompetent i FMK og kender til og arbejder inden for rammerne udstukket af styrelsen for patientsikkerhed
* Har gode faglige kompetencer og fokus på forebyggelse, rehabilitering og egenomsorg
* Kan anvende eller er åben for at anvende velfærdsteknologier og hjælpemidler
* Er dygtig til kommunikation, samarbejde, vidensdeling og implementering
* Selvstændigt og i samarbejde kan stå for medicinhåndtering og administrering
* Er medansvarlig for de sundhedsfaglige opgaver og for kontakt til samarbejdspartnere

**Socialfaglige arbejdsopgaver**

Som ansat vil du også have en vigtig rolle i at støtte og hjælpe vores borgere i hverdagen, samt bidrage til udvikling af funktionsevne, herunder støtte til at fastholde eller reducere tab af funktionsevne. Støtten tager udgangspunkt i indsatsmål fra Myndighed og kan omhandle udvikling inden for områder som relationer, samfundsliv, kommunikation, praktiske opgaver, egenomsorg og mobilitet. Du vil indgå i et tværfagligt samarbejde med øvrige medarbejdere i tilbuddet samt samarbejde med eksterne samarbejdspartnere, pårørende, sundhedsområdet og andre fagfolk. Vi arbejder i et samspil med borgere, kollegaer og omverdenen med henblik på at medvirke til et aktivt og sundt liv med selvbestemmelse.Socail

* Planlægge og udføre pædagogiske aktiviteter samt udføre praktiske opgaver i huset
* Dokumentere og rapportere beboernes udvikling og trivsel
* Begrunde og dokumentere anvendelse af faglige metoder

**Kvalifikationer**

* Uddannet social- og sundhedsassistent med en skarp faglighed, fagligt opdateret samt en rehabiliterende tilgang
* Erfaring med arbejde inden for voksenområdet og gerne med mennesker med komplekse behov, herunder viden om relevant lovgivning og metoder
* Evne til at arbejde konstruktivt, selvstændigt såvel som i teams og gode skriftlige og mundtlige dokumentations-, kommunikations- og samarbejdsevner
* Kendskab til IT og vant med anvendelse af digitale værktøjer (gerne Nexus)
* Evne til at skabe og fastholde relationer til borgerne og et anerkendende menneskesyn, der giver plads og rum til borgernes forskelligheder
* Bidrage aktivt til at skabe et godt arbejdsmiljø med høj psykologisk tryghed
* Kan arbejde struktureret og bevare overblik samt give og modtage faglig sparring
* Kørekort

Vi tilbyder en spændende og udfordrende stilling med varierende arbejdsopgaver i et godt arbejdsmiljø med dygtige og engagerede kolleger samt deltagelse i kollegial supervision.

Vi har et positiv og inkluderende arbejdskultur, hvor samarbejde og professionelt fællesskab er i højsædet i en hverdag med meningsfuldt arbejde.

Vi har fokus på at støtte borgerne til et så selvstændig og aktiv liv som muligt.

Har du spørgsmål til stillingen er du velkommen til i dagtimerne at kontakte daglig leder Ercan Alici tlf. 20 56 57 08 – træffes ikke uge 27-28-29 og 30 2024.

Ansøgningsfrist den 28. august 2024. Samtaler afholdes løbende fra 5. august 2024.

Løn og ansættelse efter overenskomst. Der indhentes reference og straffeattest inden ansættelse.